Ich, Ruͦtschman Zymberman von Bir, jetz vogt des ampts im Eigen, beken̄ offenlich mitt disem brieff, das ich uff sampstag nechst nach santt̄ Valentinus tag, nach Cristi gebùrt
do man zalt vierzechenhundˀt vierzig und siben jar, ✳ ze Obernburg im dorff offenlich mitt vˀbannē, offem gericht zegericht gesessen bin an statt der erwirdigen miner gnedigē frowē,
der eptissin und convents ze Kùngsfelden, un̄ von heissens wegen des fromen, wisen Uͦlrichs am Buͤl, ir hoffmeistˀs, mins lieben hˀn, ✳ und kàmen daselbs fùr mich un̄ offen, vˀbānen
gericht, vˀfùrsprechet, als recht ist, die erbˀn Veren Bibersteinin, wilent Peter Meigers von Obˀnburg, selig, ewitwe, und Els Meigerin, ir beidˀ elich tochter, mitt dem erbˀn Ruͤdin Staͤllin
von Husen, umb disz sach irm mitt urteil und recht zuͦgesteltē vogt und dem si der vogtie also gichtig warē ꝫcꝭ, uff ein sit, und uff die andˀ sit ✳ Wernher Rot, ✳ schaffner des jarzitampts ze Kùngsfelden, innamē un̄ anstatt dˀ erwirdigen frowen, frow Ursullen von Mùlinen, jarzitpflaͤgerin ✳ desselben ampts. ✳ und offneten die genēpten Veren und Els Meigerin ✳ mitt irm vogt durch irn fùrsprechen, wie das si von der jetzgen̄ miner frow von Mùlinen, jarzitpflaͤgerin, zuͦ grossem irm nutz un̄ notdurft fùnfzechen Rinsch guldin bar ingenomen, und hettend darub̄ nach guͦtˀ, zitlicher vorbetrachtūg un̄ mitt guͦtē gunst, wissen und willen Adelheitē Meigerin, ir tochter un̄ swestˀ, kuchi swester im kloster ze Kùngsfeld₎,
un̄ si alle unvˀscheidenlich fùr sich un̄ ir erben ✳ derselben minˀ frow von Mùlinen zuͦ handen des jarzitampts ✳ eins uffrechtē, redlichn̄, frigen, ewigen koufs verkoufft un̄ zekouffen
gebē un̄ gaͤbent ouch also vor mir un̄ offem gericht mitt hand un̄ gewalt des genēptē ir vogts ze kouffend dem egen̄ Wˀna Roten zuͦ irn handen ein mùtt kernēgelts ✳ jerlichs
und ewigs zinsz, ✳ den si, ✳ ir erben ✳ und nachkomen hinfùr alle jar je uff santt̄ Martins tag zuͦ rechtē zinsz un̄ nach zinsrecht, sitt un̄ gewonheit ✳ dem jarzitampt ze Kùngsfeld un̄
sinē pflaͤgˀn, gegēwùrtig und kùnftig, in irn gewalt fùr alle fùr wort, mangel un̄ gebresten werē, antwurtē un̄ bezaln sollent un̄ wellent, uff, von un̄ ab ir rechtūg an irm
hoff, ze Obernburg gelegen, mitt aller rechtūg und zuͦgehoͤrd, doch den vorzinsen àn schad₎. dieselbē ir rˀchtūg andem jetzgen̄ irm hoff si inē un̄ dem jarzitampt fùr sich un̄ als
vor stât zuͦ rechtē, werend₎ undˀpfand un̄ nach pfands recht, sitt un̄ gewonheit ingebn̄ un̄ versetzt habent, ✳ solichn̄ zinsz daruff un̄ ab àn alles abniessen zehabēt, nemēt, nutzēt,
niessēt und bekomēt nach zinsrecht, sitt un̄ gewonheit. ✳ und ist herin̄ nach ir offnūg namlich bedingt worden, das die genēpten verkoͤuffer odˀ, ob si nitt werē, ir erbē in̄rēt
vierē den nechstkomenden jarē nach diser vertgung den obgen̄ zinsz, den mùtt kernēgelts, soͤllent un̄ mogent usleggen oder erkouffen uff andre eigne stuck und undˀpfand,
mittnamen ligende guͤtˀ, die dafùr guͦt zegebent un̄ nemēt sient ✳ un̄ daran das jarzitampt odˀ sin pfleger billich benuͤgen habē ✳ un̄ mitt ir wissen un̄ willē bescheͣch. ✳ werē
odˀ wurdent si abˀ heran sumig, mogent des jarzitampts pflaͤger soͤlichs uff irn schaden tuͦn und darub̄ die vˀkoͤuffer, obgen̄t, odˀ ir erbn̄ un̄ ir guͤtˀ alldan̄ mitt gericht odˀ
ane angriffen, bekùmbˀn, noͤten un̄ daran un̄ zuͦ bringē, die uslegung also zetuͦnd odˀ den gekouftē mùtt kernēgelts zezaln, als vor stât, mitt allē kostē un̄ schad₎ daruff
gewachsen. un̄ wen̄ ouch das jarzitampt deshalbn̄, als jetz stât, usgericht un̄ dˀ mùtt kernēgelts also erkoufft, usgelegt un̄ zalt wirt, den̄ ist ouch dˀ obgemeldet ir hoff
deshalbn̄ ledig. und also nach soͤlicher offnūg un̄ vˀgicht ist ouch diser kouff mitt allen obgemeltē dingē un̄ gedingē vor mir un̄ offē gericht vollvˀtiget, vollfuͤrt und
bestaͤt un̄ von den obgemeltē vˀkoͤuffˀn, Verenen un̄ Elsen Meigerin, mitt hand un̄ gewalt des genēptē ir vogts, in wise un̄ fùr als vor stat durch min, des obgen̄ richters,
hand ✳ zuͦ hand₎ Wernher Roten, anstatt un̄ zuͦhanden des jarzitampts un̄ minˀ frow vō Mùlinen als des ampts pflaͤgˀin, ingeantwurt und darub̄ gewonlich, billich
werschaft vˀsprochen und disz alles war un̄ staͤt zehaltē, ouch hiewidˀ niemˀ zekoment, redent noch tuͦnd in dhein wise, alles mitt mund, hand, wortē, wˀken, wisen un̄ geberd₎
un̄ namlich mitt aller sicherheit un̄ gewarsami dheins wegs herzuͦ gehoͤrēt odˀ notdurftig un̄ als das nū un̄ hinfùr allweg kraft, macht un̄ handvest habē un̄ staͤt blibē
sol un̄ mag gantz àn alles bekrenken und widertribē, alles nach recht, sitt und gewonheit des ampts im Eigē ungevˀlich. und sind hiebi ingericht gewesen un̄ des gezùgen die erbˀn Heini Frig von Goͤttishusen, Heini Hofer, Hans Spaͤt, Ruͤdi Maͤdˀ und Hensli Frig vō Scherntz, Hensli Meigˀ dˀ jung von Lupfen, Heini Komler und Heini Toͤuber
von Windisch un̄ ander. und des alles ze warem, stetē, vestem urkùnd hât dˀ obgen̄t min hˀr, dˀ hoffmeistˀ Uͦlrich am Buͤl, sin insigel von des gerichts, ir un̄ minˀ bett wegē,
doch minē gnedigē frowē un̄ irm gotzhusz ze Kùngsfeld₎ ,✳ im und sinē erbē aͧnschad₎, offenlich gehenckt an disen brieff, der dē dickgen̄ jarzitampt un̄ des pflaͤgerin nach Wˀnhˀr
Roten begerung mitt urteil un̄ recht vō gericht also zegeben erteilt ist, ✳ des ✳ tags ✳ und ✳ jars,✳ als vor staͧt. ✳